স্টিভ স্মিথ (ক্রিকেটার, জন্ম ১৯৬১)
স্টিভেন ব্যারি স্মিথ (ইংরেজি: Steve Smith; জন্ম: ১৮ অক্টোবর, ১৯৬১) নিউ সাউথ ওয়েলসের সিডনিতে জন্মগ্রহণকারী সাবেক অস্ট্রেলীয় আন্তর্জাতিক ক্রিকেটার ও কোচ। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৮৩ থেকে ১৯৮৫ সময়কালে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছেন স্টিভ স্মিথ। ১৯৮২-৮৩ মৌসুমে শ্রীলঙ্কা, ১৯৮৩-৮৪ মৌসুমে ওয়েস্ট ইন্ডিজ ও ১৯৮৪-৮৫ মৌসুমে ভারত গমন করেন। ঘরোয়া প্রথম-শ্রেণীর অস্ট্রেলীয় ক্রিকেটে নিউ সাউথ ওয়েলস ও দক্ষিণ আফ্রিকান ক্রিকেটে গটেং দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। ১৯৮৫-৮৬ ও ১৯৮৬-৮৭ মৌসুমে তৎকালীন নিষিদ্ধঘোষিত দক্ষিণ আফ্রিকায় অস্ট্রেলীয় বিদ্রোহী দলের সদস্যরূপে গমন করেন। ৫২.৮৬ গড়ে ১১৬৩ রান তুলেন। দূর্দান্ত ক্রীড়াশৈলী প্রদর্শনের স্বীকৃতিস্বরূপ দক্ষিণ আফ্রিকার অন্যতম বর্ষসেরা ক্রিকেটারের সম্মাননায় ভূষিত হন।